Ouers aangekla ná kleuter polisie 15 keer bel | Maroela Media
'n Vrou van New York en haar kêrel is aangekla nadat die vrou se tweejarige dogtertjie hul selfone gebruik het om die 911-noodnommer verlede maand 15 keer te bel.
"Heaven Britton (23) en Jason R. Hatcher (33) het aan die polisie gesê hulle probeer om hul selfone van die kleuter af weg te hou, maar sy kry dit heeltyd en bel dan 911," het Matthew Martin, woordvoerder vir die polisie, gesê.
Die paartjie het verduidelik daar is 'n "ICE" (In Case of Emergency)-knoppie op altwee selfone en indien die kleuter dié knoppie en dan die "send"-knoppie druk, skakel die oproep deur na 911.
Martin het verlede Woensdag met die egpaar gepraat nadat inbelsentrumbeamptes van Lewis County berig het die kind het hulle 14 keer in Januarie gebel. Hy het hulle aangeraai om die selfone in hul broeksakke te hou of bo-op die yskas te bêre.
Die kind het daardie aand die polisie 'n 15e keer gebel en die paartjie is die volgende dag van dwarsboming van regeringsadministrasie aangekla.
Die dogtertjie het Vrydag die noodnommer 'n verdere drie keer geskakel, maar hulle het intussen nog nie weer 'n oproep ontvang nie.